Diari Oficial de la Generalitat Valenciana


Sumari del DOGV 5248, del 28-04-2006 (2006/4083)

ORDE de 30 de març de 2006, de la Conselleria d'Infraestructures i Transport, de convocatòria d'ajudes a les empreses concessionàries de servicis regulars de transport públic de viatgers per carretera de la Comunitat Valenciana per a la millora de la flota de material mòbil vinculada a la reestructuració dels servicis prestats.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5248

Data del DOGV
:   28-04-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/4083


Data del document
:   30-03-2006

Organisme emissor
:   Conselleria d'Infraestructures i Transport

Tipus de document
:   Ordre

Descriptors 

:   * transport de viatgers
    * transport públic
    * suport econòmic
    * ajuda pública
    * empresa de transport
    * transport per carretera
    * autobús
    * ajuda a les empreses

ORDE de 30 de març de 2006, de la Conselleria d'Infraestructures i Transport, de convocatòria d'ajudes a les empreses concessionàries de servicis regulars de transport públic de viatgers per carretera de la Comunitat Valenciana per a la millora de la flota de material mòbil vinculada a la reestructuració dels servicis prestats. [2006/X4083]  
La potenciació del transport públic com a alternativa sostenible al vehicle privat requerix una millora constant dels servicis prestats. Esta consideració resulta especialment important davall de la perspectiva que per a determinats segments de població el transport públic es constituïx en element estratègic per a una plena integració social, i permetrà l'accés a béns i servicis essencials.  
Esta millor oferta de transport públic requerix, entre altres factors, l'adaptació a les pautes de mobilitat en els servicis prestats, introducció de material mòbil dissenyat per a les característiques específiques de l'entorn travessat, millora de la coordinació amb la resta del sistema, adaptació a persones de mobilitat reduïda, introducció de nous sistemes de pagament, etc. A este fet s'unix la ineludible necessitat de millorar el comportament mediambiental i energètic del transport, cosa que comporta, d'una banda, la necessària potenciació del transport públic per a una mobilitat eficient, i, d'una altra, la progressiva introducció en el transport col·lectiu de tecnologies més netes que les convencionals.   
No obstant això, esta necessària potenciació del transport públic requerix amb freqüència costoses inversions, no sempre compensades si s'atén únicament el criteri d'increments en els ingressos dels servicis prestats. En este sentit, la Conselleria d'Infraestructures i Transport inclou entre les seues línies d'actuació el suport a la millora dels servicis de transport públic, des d'una perspectiva global de major eficiència, en la qual s'introduïxen criteris alternatius a l'econòmic. Entre estes directrius de suport es troben les ajudes a l'adquisició del material mòbil requerit per a la millora dels servicis de transport públic.  
En este context s'establix per al 2006 un programa d'ajudes dirigit a l'adquisició del material mòbil adscrit a les concessions de transport públic regular permanent de viatgers, vinculades a la reestructuració dels servicis prestats.  
D'altra banda, la Llei 16/1987, de 30 de juliol, d'Ordenació dels Transports Terrestres (BOE de 31 de juliol de 1987), preveu en l'article 19.4 que les administracions interessades puguen establir excepcionalment un règim especial de compensació econòmica a les empreses prestatàries dels servicis de transport públic per la introducció de millores en el sistema de transport.  
Per tot això, tenint en compte el que disposa l'article 47 del Text Refós de la Llei d'Hisenda Pública de la Generalitat Valenciana, i en virtut de les facultats que em conferix l'article 35 de la Llei 5/1983, de 30 de desembre, del Govern Valencià i l'article 8 del Decret 182/2004, d'1 d'octubre, del Govern Valencià, pel qual s'aprova el Reglament Orgànic i Funcional de la Conselleria d'Infraestructures i Transport,  
ORDENE  
Article 1. Objecte, règim i finançament  
1. L'objecte d'esta orde és atorgar ajudes econòmiques per a 2006 per a l'adquisició de vehicles que quedaran vinculats a propostes de reestructuració dels servicis regulars de transport públic de viatgers, en les concessions de la Comunitat Valenciana, i que es dirigiran fonamentalment a:  
1.1. Implementació de servicis de transport urbà en municipis amb més de 15.000 habitants, coordinats amb altres servicis de transport d'àmbit supramunicipal.  
1.2. Reordenació dels servicis prestats d'àmbit interurbà.  
2. El règim de les ajudes serà el determinat en els articles següents.  
3. Les ajudes previstes en la present orde es finançaran a càrrec del crèdit contingut en el programa 513.30, línia T0816000 del capítol VII dels pressupostos corresponents a 2006 de la Conselleria d'Infraestructures i Transport, amb un import global de 515.000 euros que podrà ser ampliat en cas d'existència de disponibilitats pressupostàries, si resultara insuficient per a atendre les peticions que, presentades dins del termini, acrediten reunir els requisits establits en esta convocatòria.  
Article 2. Beneficiaris  
A l'efecte de la present convocatòria podran ser beneficiaris de subvenció les empreses que complisquen els requisits enunciats en l'article 13 de la Llei 38/2003, General de Subvencions, i, en concret, les condicions següents:  
a. Que siguen titulars de concessions de servicis de transport públic regular d'ús general de viatgers per carretera de competència de la Generalitat Valenciana.  
b. Que renoven o amplien la flota de material mòbil, adscrita a les dites concessions, des de l'1 de gener de 2006 o ho hagen fet des de l'1 de gener de 2005.  
c. Que escometen una reestructuració dels servicis que represente millores substancials respecte dels derivats del seu règim de concessió vigent, dirigits als objectius assenyalats en l'apartat 1 de l'article primer d'esta orde.  
Article 3. Requisits  
Els que sol·liciten ser beneficiaris de les ajudes:  
a. Hauran d'acreditar no tindre pendent el pagament de cap sanció per incompliment de la legislació sobre el transport.  
b. Estaran obligats a facilitar, en qualsevol moment, tota la informació que els siga requerida per la Direcció General de Transports, Ports i Costes, i a sotmetre's a qualsevol actuació de control i verificació de l'ocupació i l'ús de les ajudes atorgades.  
Article 4. Sol·licituds, terminis i lloc de presentació  
a. Les sol·licituds d'ajuda s'hauran de presentar per mitjà d'instància formalitzada d'acord amb el model que s'adjunta com a annex I, dirigida al director general de Transports, Ports i Costes.  
La seua presentació pressuposa l'acceptació incondicionada de les bases, les condicions, els requisits i les obligacions que contenen la present orde.  
b. El termini de presentació de sol·licituds serà de dos mesos comptadors a partir del dia següent al de la publicació d'esta orde en el Diari Oficial de la Generalitat Valenciana, i s'hauran de complir la totalitat dels requisits exigits en el moment de l'acabament del dit termini.  
L'incompliment del termini de presentació de la sol·licitud acompanyada dels documents que s'indica en l'article cinc determinarà l'automàtica exclusió en l'accés a l'ajuda.  
c. Les sol·licituds hauran de presentar-se en la seu de la Conselleria d'Infraestructures i Transport (av. de Blasco Ibáñez, 50 . 46969 València). Així mateix, podran presentar-se en qualsevol dels servicis territorials de les tres províncies, directament o per qualsevol de les formes que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Si la sol·licitud no es presentara directament en les oficines de la citada seu de la Conselleria d'Infraestructures i Transport, el sol·licitant haurà d'anunciar a la Direcció General de Transports, Ports i Costes la presentació de la dita sol·licitud i remetrà una còpia d'esta per mitjà de fax (+34 96 386 22 62) o telegrama en el mateix dia.  
Article 5. Documentació  
La instància de sol·licitud anirà acompanyada de:  
1. Pla inicial descriptiu dels servicis que es proposen, amb memòria explicativa sobre els motius de la seua prestació, en la qual es posen de manifest la millora que suposa la proposta presentada respecte de la situació de concessió vigent, i qualsevol altra informació que ajude a una millor avaluació de la reestructuració plantejada. En particular s'explicitaran els motius que justifiquen la dita reestructuració, la coordinació prevista amb altres servicis de transport d'àmbit supramunicipal, la població atesa, la demanda que seria satisfeta amb els nous vehicles, i les previsions d'ús del servici, amb concreció de línies, recorreguts, parades, expedicions, horaris i calendari, mitjans materials i humans, cost dels servicis i altres condicions de prestació, així com la necessitat de la subvenció sol·licitada. Es concretaran les condicions d'adquisició, titularitat i finançament dels vehicles per als quals es realitza la sol·licitud de subvenció.  
2. Acceptació expressa del concessionari sol·licitant, de tot el contingut del pla inicial, identificant el número de concessió administrativa a què s'adscriu la reestructuració plantejada en el dit pla inicial i per tant els vehicles que s'adquirisquen.  
Per a reestructuracions relatives a la implementació de servicis urbans en municipis de més de 15.000 habitants s'aportarà a més:  
2.1. Certificat de la població de dret en el municipi.  
2.2. Certificat d'acord del Ple municipal en què s'incloga:  
a) Aprovació del pla inicial dels servicis de transport regular d'ús general que s'ha de desenrotllar en l'interior del municipi.  
b) Compromís de la corporació municipal d'adoptar les mesures econòmiques i de gestió necessàries per a la prestació dels servicis establits en el pla inicial.  
3. Manifestació expressa del representant de l'empresa concessionària i, si és procedent, del president de la corporació local, dels aspectes següents:  
a) Que es coneix i s'accepta la quantitat màxima amb què la Conselleria poguera subvencionar l'adquisició del vehicle, la qual no estarà incrementada per cap motiu.  
b) Que es coneixen i s'accepten tots els requisits que s'establixen en la present orde i que l'incompliment d'estos facultarà la Conselleria d'Infraestructures i Transport a revocar la subvenció concedida, la qual cosa implicarà l'obligació de tornar les quantitats percebudes.  
4. Descripció del material mòbil que es proposa incorporar a la concessió, i justificació de la seua adequació als servicis plantejats.  
4.1. Els vehicles que s'adquirisquen podran ser nous o usats amb menys de 4 anys d'antiguitat en el moment de la compra, i en bon estat de funcionament. En qualsevol cas, tant nous com usats, els vehicles disposaran d'aire condicionat i hauran de ser de plataforma plana, és a dir, sense escalons intermedis, i preferentment de sòl baix o de tipus low entry i estaran adaptats per a persones amb mobilitat reduïda, i hauran de complir els requisits tècnics que per a este fi s'arrepleguen en l'annex II de la present orde. Els vehicles adscrits a servicis urbans hauran de ser de plataforma baixa.  
L'incompliment d'algun d'estos requisits haurà de quedar suficientment justificat.  
4.2. A més de les condicions assenyalades en l'apartat anterior, els vehicles que s'adquirisquen per a la seua utilització en la prestació dels servicis de transport públic urbà s'alimentaran d'energies menys contaminants que els vehicles convencionals (elèctrics, gas, biodièsel...).  
5. Contracte de compra del vehicle o dels vehicles, full de comanda o semblant. S'acompanyarà memòria explicativa de les característiques tècniques detallades del vehicle o vehicles que s'han adquirir, preus de mercat, i raons per a l'elecció del model en cada cas, i detallar el pla de finançament d'estos.  
6. Document d'identificació fiscal del sol·licitant (CIF de l'empresa o, si és procedent, NIF).  
7. Poders de representació de la persona que represente a l'empresa interessada.  
8. Alta referida a l'exercici corrent o últim rebut de l'Impost sobre Activitats Econòmiques, amb declaració responsable de no haver-se donat de baixa en la matrícula del citat impost.  
Quan l'empresa no estiga obligada al pagament del IAE, acreditarà esta circumstància per mitjà de certificat d'exempció emés per l'administració tributària corresponent o per mitjà de còpia compulsada de l'últim Impost de Societats.  
9. Documents acreditatius d'estar al corrent en el compliment de les obligacions tributàries i de la Seguretat Social:  
. Certificat expedit per l'òrgan estatal competent de l'administració tributària.  
. Certificat expedit per l'òrgan competent de la Seguretat Social.  
. Certificat expedit per l'òrgan competent de la Conselleria d'Economia i Hisenda de la Generalitat Valenciana, o de l'òrgan competent de la corresponent comunitat autònoma.  
Els referits certificats hauran de ser positius o, si és procedent, indicar que els deutes estan ajornats, fraccionats o acordada la suspensió amb ocasió de la impugnació de les corresponents liquidacions, i hauran de tindre validesa durant el termini de sis mesos des de la data de la seua expedició. No obstant això, si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.  
Quan l'empresa no estiga obligada a presentar les declaracions o documents relatius a obligacions tributàries i de Seguretat Social, acreditarà esta circumstància per mitjà de declaració responsable.  
Article 6. Quantia de les ajudes  
L'adquisició de vehicles se subvencionarà fins al 80% del cost total de la inversió realitzada (exclòs l'IVA), amb les ajudes màximes següents:  
1. Per a l'adquisició de vehicles nous:  
. 128.000 euros per autobús (longitud de bastidor ³ 8 m).  
. 52.000 euros per minibús (longitud de bastidor < 8 m).  
2. Per a l'adquisició de vehicles usats:  
. 85.000 euros per autobús (longitud de bastidor ³ 8 m).  
. 30.000 euros per minibús (longitud de bastidor < 8 m).  
Article 7. Criteris per a atorgar les subvencions  
Les ajudes econòmiques seran concedides fins al límit de la consignació pressupostària i sempre que es complisquen els requisits establits en la present orde, i se subvencionaran, en primer lloc, l'adquisició de vehicles per a la implementació de servicis urbans en municipis de més de 15.000 habitants amb una coordinació rellevant amb servicis de transport d'àmbit supramunicipal, enfront de l'adquisició de vehicles per a la millora del transport interurbà.  
A més, es prendran en consideració com a criteris per a atorgar la subvenció els següents:  
a. Respecte als servicis a què es pretenga adscriure el vehicle (d'1 a 60 punts):  
1. Coordinació amb altres servicis de transport d'àmbit supramunicipal, preferentment de caràcter suburbà o metropolità, i es valorarà l'eficiència de la proposta de servicis plantejada (establiment de línies troncals, alimentadors, servicis llançadora...) (d'1 a 20 punts).  
2. Millora de les prestacions respecte de les establides en el règim concessional vigent; increment de servicis, millora d'horaris, desviacions o relocalització de parades... (d'1 a 20 punts).  
3. Entitat de la demanda de transport que es pretén atendre, tenint en compte tant factors quantitatius com qualitatius tals com grau d'interrelació funcional, grau de consolidació urbanística, nivell de motorització o accessibilitat de les zones servides i capacitat del viari existent (d'1 a 10 punts).  
4. La vinculació dels servicis proposats a polítiques més generals relacionades amb la protecció d'àmbits urbans d'interés històric, la minoració del trànsit privat en zones on convinga incrementar les facilitats per als vianants, la pontenciació del comerç local, etc. (d'1 a 10 punts).  
b. Respecte al model de vehicle elegit (d'1 a 40 punts):  
1. Grau d'adequació per a la prestació dels servicis a què s'adscriga, en especial pel que fa d'una banda, a l'adaptació del vehicle al viari, l'ús de tecnologies més netes i adaptació del material mòbil als trànsits servits. En este cas, si les prestacions del vehicle sol·licitat són superiors (en capacitat, fonamentalment) a les requerides per les demandes de mobilitat, l'import de la subvenció serà el corresponent al vehicle considerat òptim per a cada cas (d'1 a 30 punts).  
2. Grau d'accessibilitat per a les persones amb problemes de mobilitat reduïda (d'1 a 10 punts).  
Article 8. Resolució i atorgament  
1. L'examen i la valoració dels expedients de sol·licitud de les ajudes correspondrà a un òrgan col·legiat integrat pel cap del servici de Planificació de Transports, el cap de secció de Transport de Viatgers, i el cap de la Divisió de Transports per Carretera, que una vegada fixades les admissibilitats i quanties segons els criteris establits en l'orde elevarà la corresponent proposta al director general de Transports, Ports i Costes, el qual per delegació del conseller d'Infraestructures i Transport, que per mitjà de la present orde se li conferix, dictarà l'oportuna resolució d'atorgament o de denegació l'ajuda, que posarà fia a la via administrativa. En cas d'atorgament, la resolució expressarà amb exactitud la quantia.   
2. El termini màxim per a resoldre expressament i notificar les ajudes concedides serà de quatre mesos comptadors a partir de l'últim dia del termini de presentació de sol·licituds. Superat eixe termini sense que haja recaigut resolució expressa haurà d'entendre's que esta és desestimatòria.  
3. El cap del servici de Planificació de Transports instruirà el procediment de concessió.  
4. El beneficiari podrà instar la reformulació de la seua sol·licitud, per a ajustar els compromisos i les condicions a la subvenció atorgable, si l'import de la subvenció de la proposta de resolució provisional és inferior a la que figura en la sol·licitud presentada, d'acord amb l'article 27 de la Llei General de subvencions.  
Article 9. Justificació de la despesa i pagament de les subvencions  
Una vegada notificades les resolucions d'atorgament i després del cobrament previ d'estes pels beneficiaris, estos hauran de justificar la viabilitat de la reestructuració plantejada i la despesa efectivament realitzada en el termini d'un mes des de la citada notificació, amb aportació per a això de la documentació següent:  
a. Factura per l'import total de l'adquisició del vehicle.  
D'acord amb el que disposa l'article 31 de la Llei 38/2003, de 17 de novembre, General de Subvencions, precepte de caràcter bàsic, en el cas que la quantia del vehicle subvencionat supere els 12.000 €, es presentaran com a mínim tres ofertes de diferents proveïdors, es justificarà l'elecció efectuada de conformitat amb els criteris d'eficiència i economia, especialment quan no recaiga en la proposta econòmica més avantatjosa.  
b. Imprés de manteniment de tercers amb les dades de domiciliació bancària.  
c. Permís de circulació i fitxa tècnica del nou vehicle.  
d. Compromís d'adscriure i dedicar el vehicle a la realització del servici que es detalla en la resolució d'atorgament de l'ajuda.  
e. Declaració responsable en què s'especifiquen les ajudes o els finançaments públics o privats obtinguts o sol·licitats per als mateixos fins, així com el sotmetiment a control i comprovació per part de l'administració.  
S'aportarà la documentació justificativa de les ajudes rebudes  
L'import de les subvencions o les ajudes no podrà ser d'una quantia que, aïlladament o conjuntament amb les subvencions d'altres administracions públiques o amb altres ingressos provinents de ens públics o privats, supere el cost de la inversió que el beneficiari realitze en l'adquisició del corresponent vehicle.  
f. En el termini assenyalat s'hauran de tramitar les autoritzacions següents:  
. Autorització del director general de Transports, Ports i Costes de la reestructuració de servicis plantejada.  
. Autorització del Servici Territorial de Transports de l'adscripció a la concessió del nou vehicle i la baixa del vehicle substituït, si és procedent. S'adjuntarà relació actualitzada per a l'exercici 2006 de vehicles adscrits finalment a la concessió, amb identificació per la matrícula, la marca i el model.  
Així mateix, es presentarà la sol·licitud de modificació de concessió i s'arreplegaran els nous servicis plantejats en el pla de reestructuració de servicis.  
Una vegada rebuda per l'administració en el termini i la forma adequada la documentació referida, i després de les oportunes comprovacions, es procedirà al pagament de l'ajuda.  
L'incompliment del termini de justificació de la subvenció per part del beneficiari comportarà la pèrdua del dret a percebre la subvenció corresponent, així com la seua possible exclusió o minoració de l'ajuda de cara a la seua participació en posteriors convocatòries.  
Article 10. Obligacions dels beneficiaris  
Els beneficiaris de les ajudes estaran obligats a complir totes les disposicions referides en l'article 14 de la Llei 38/2003, General de Subvencions, i, en concret, a:  
a. Mantindre l'adscripció dels vehicles al servici de la reestructuració aprovada, durant un període mínim i continuat de huit anys. L'incompliment total o parcial de la present obligació pel beneficiari comportarà l'obligació de reintegrar l'import percebut proporcionalment segons el període de compliment, amb els interessos legals corresponents des del moment del pagament efectiu fins a la devolució del principal.  
b. Facilitar qualsevol dada o document que la Direcció General de Transports, Ports i Costes considere necessari demanar per a un coneixement exacte i veraç del compliment dels objectius i fins de la present orde.  
c. Posar en coneixement de la Direcció General de Transports, Ports i Costes qualsevol ajuda o subvenció que reben per a la mateixa finalitat, d'altres administracions o entitats públiques o privades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
d. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial vigent, amb la finalitat de garantir l'adequat exercici de les facultats de comprovació i control.  
e. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
f. Realitzar una adequada publicitat del caràcter públic del finançament, per mitjà de cartell visible en el vehicle, d'acord amb el que respecte d'això assenyale la Direcció General de Transports, Ports i Costes.  
Article 11. Revocació de la subvenció  
1. Correspondrà el reintegrament de les quantitats rebudes i l'exigència de l'interés legal de demora des del moment del pagament de la subvenció, en el cas que es verifique l'obtenció de les ajudes sense haver complit les condicions requerides derivades de la present orde i la legislació vigent.  
2. A l'efecte es podrà incoar per la Direcció General de Transports, Ports i Costes, i per delegació del conseller d'Infraestructures i Transport, el corresponent expedient que podrà finalitzar, si és procedent, amb la resolució de revocació de la subvenció i l'obligació de reintegrament de les ajudes concedides i els interessos de demora.  
Esta resolució podrà ser impugnada directament davant la Sala Contenciosa Administrativa del Tribunal Superior de Justícia de la Comunitat Valenciana, per mitjà de la interposició del corresponent recurs contenciós administratiu en el termini de dos mesos, comptadors des de l'endemà de la publicació d'esta o, si és procedent, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998 de 13 de juliol, Reguladora de la Jurisdicció Contenciosa Administrativa.  
València, 30 de març de 2006  
El conseller d'Infraestructures i Transport,  
JOSÉ RAMÓN GARCÍA ANTÓN  
ANNEX II  
Requisits tècnics dels autobusos accessibles a persones de mobilitat reduïda  
1. En els autobusos de longitud superior a 9 metres almenys per dos portes de servici es podrà accedir sense que hi haja cap escaló.  
2. L'altura des de la calçada al sòl de l'autobús, almenys, per les dos portes mencionades, no ha de ser major de 360 mm. Esta altura es mesurarà amb el vehicle en la posició normal de marxa, sense estar el sistema d'inclinació (Kneeling) activat.  
3. Es dotarà el vehicle de rampa manual o motoritzada i sistema d'inclinació (Kneeling) per a facilitar l'accés a les persones amb mobilitat reduïda, de forma que:  
a. Les dimensions mínimes de la rampa seran de 800 mm d'amplària i 1000 mm de llargària.  
b. La càrrega estàtica mínima de la rampa recolzada en el sòl serà de 250 kg.  
c. El pas des de la rampa a l'interior del vehicle no tindrà canvis severs del gradient i s'evitaran ressalts en el punt on s'unixen la rampa i el sòl en la zona de la porta.  
d. A més, en el cas que la rampa estiga motoritzada:  
. La rampa només podrà funcionar quan el vehicle estiga parat.  
. Els moviments de desplegament i replegament hauran d'estar acompanyats de senyals lluminosos i sonors d'avís.  
. L'extensió de la rampa en sentit horitzontal estarà protegida per mitjà d'un dispositiu de seguretat. Quan este dispositiu actue la rampa es detindrà immediatament.  
. En cas d'avaria la rampa es podrà estendre i arreplegar de forma manual.  
e. Respecte al sistema d'inclinació, s'instal·larà un dispositiu detector de cos estrany que evite que el vehicle atrape el peu de qualsevol persona en descendir.  
4. Es disposarà una superfície lliure de seients amb capacitat per a allotjar almenys un passatger en cadira de rodes. La superfície serà horitzontal amb unes dimensions mínimes de :  
. Llargària: 1.300 mm.  
. Amplària: 800 mm.  
El passatger en cadira de rodes viatjarà amb els frens aplicats o les bateries desconnectades en el cas que siga elèctrica i s'haurà de retindre per mitjà d'un cinturó de seguretat.  
S'indicarà amb un pictograma o cartell indicador que s'ha de viatjar amb els frens aplicats o les bateries desconnectades i la posició correcta del passatger.  
En l'espai reservat per al passatger en cadira de rodes, s'instal·larà una barra horitzontal de diàmetre entre 30/40 mm o secció equivalent a una altura sobre el pis del vehicle compresa entre 800/900 mm.  
5. S'instal·larà en l'espai reservat per a estos passatgers un polsador de sol·licitud de parada, a una altura sobre el sòl entre 800/900 mm que indicarà al conductor que una persona d'estes característiques vol eixir de l'autobús.  
En l'exterior del vehicle, a la dreta o l'esquerra de la porta d'accés per a les persones en cadira de rodes, s'instal·larà un polsador a una altura de la calçada compresa entre 800/900 mm i que indicarà al conductor que una persona amb estes característiques vol accedir a l'autobús.  
Els polsadors seran d'un color que contraste amb la superfície a què estiguen fixats i hauran de poder ser accionats amb la palma de la mà. Estos dos estaran senyalitzats amb el símbol internacional d'accessibilitat (IHK 4118 i UNE 26-364), figura en blanc sobre fons blau marí. El pictograma interior pot al seu torn servir com a indicador de reserva d'espai.   
El conductor ha de rebre un senyal clar i inequívoc que estos polsadors han sigut utilitzats.  
6. L'amplària lliure de la porta d'accés per als passatgers en cadira de rodes no ha de ser menor a 1.000 mm. Si hi ha per esta una barra central, almenys per un dels costats haurà d'haver-hi un espai lliure de 800 mm.  
L'itinerari des de la porta d'accés de les persones en cadira de rodes, fins a l'espai reservat, serà practicable per a estos passatgers. En este itinerari no podrà, per tant, existir cap escaló o qualsevol altre obstacle i tindre una amplària mínima de pas de 800 mm.  
7. El pis del vehicle serà antilliscant.  
Qualsevol canvi de nivell en l'interior del vehicle se senyalitzarà per mitjà de perfils d'un color que contraste amb el seu entorn. Se senyalitzaran de la mateixa manera els perfils inferiors dels accessos al vehicle.  
La superfície de barres, agafadors i muntants, de subjecció i ajuda en la progressió interior, haurà de ser de material antilliscant i color que contraste amb el seu entorn. Es col·locaran en estos dos costats de les portes de servici barres i/o agafadors. El diàmetre no serà menor de 30 mm ni major de 35 mm.  
8. Almenys dos seients pròxims a la porta d'accés estaran reservats per a persones amb mobilitat reduïda no usuaris de cadira de rodes, senyalitzant-los amb el pictograma definit en la norma UNE 26-364.  
Estos seients no podran estar en els passos de rodes per l'excessiva altura.  
S'instal·laran agafadors en les seues proximitats per a ajuda en les operacions d'asseure's/alçar-se i subjecció, així com un polsador de sol·licitud de parada. Este polsador se situarà a una altura compresa entre 700 i 900 mm respecte al sòl del vehicle, de color que contraste amb el de la superfície a què estiga fixat i podrà ser accionat amb la palma de la mà sense necessitat d'alçar-se. Els reposabraços, si n'hi ha, seran abatibles.   
9. Informació per a passatgers discapacitats sensorials:  
. Es disposarà d'un avisador acústic en les voltants de la porta d'entrada a fi d'ajudar a localitzar-la.  
. La sol·licitud de parada es confirmarà de forma visual i sonora.